यह बात सत्य है कि गणेश जी की पूजा सर्वप्रथम होती है परन्तु इसका अर्थ भूल एवं भ्रमवश यह नहीं मान लेना चाहिए कि सबसे श्रेष्ठ देवता गणेश जी ही हैं, इसलिए इनकी पूजा सर्वप्रथम की जाती है। इनसे बड़े तो इनके बाद स्वाधिष्ठान के अभीष्ट देवता इन्द्र ही हैं, इन दोनों से बड़े मणिपूरक स्थित ब्रह्मा जी हैं, इन तीनों से बड़े अनाहत् के देवता विष्णु जी हैं, इन चारों से बड़े विशुद्ध के देवता शंकर जी हैं, इन पाँचों से बड़े तो शब्द-शक्ति अथवा ब्रह्म-शक्ति रूप आत्मा नियत है और इन सभी से श्रेष्ठ गुरु होते हैं जो सहस्रार में वर और अभय मुद्रा में पड़े रहते हैं। इतना ही नहीं गणेश जी से बड़े तो उन्ही के चक्र मूलाधार में ही रहने वाली कुण्डलिनी शक्ति और मूलरूप शिव-लिंग ही होते हैं क्योंकि शिव-शक्ति से गणेश की उत्पत्ति होती है। इस प्रकार अब तो समझ में आ ही गया होगा कि सर्वप्रथम पूजा का भाव यह नहीं है कि गणेश जी सबसे बड़े देवता हैं।